tartuNLP/wikipedia-smugri-20251201 huggingface dataset:
Kristian Jensen (jääkiekkoilija)

Kristian Jensen (s. 22. tammikuuta 1996 Odense, Tanska) on tanskalainen jääkiekkoilija, joka on pelannut vuodesta 2017 lähtien Tanskan pääsarjassa Metal Ligaenissa Fredrikshavn White Hawksissa.
Jensenin joukkue kaudella 2016–2017 oli SønderjyskE. Sitä ennen hän pelasi SHL:ssä Luleå HF:n joukkueessa kaudella 2014–2015. Pelaajauransa hän aloitti Odense Bulldogsissa, jossa pelasi kaudet 2011–2012 ja 2012–2013.
Pahoinpitelysyyte.
Jenseniä syytetään oikeudessa 20. syyskuuta 2019 tapahtuneesta Lucas Bjerre Rasmussenin pahoinpitelystä jääkiekko-ottelussa Tanskassa. Jensen kaatoi Rasmussenin jään pintaan ja löi tätä päähän niin, että pää kolahti voimalla jäähän. Rasmussenilla ei ollut kypärää päässään, kun Jensen löi häntä. Rasmussen sai tilanteessa aivotärähdyksen, minkä lisäksi hänen kasvoistaan murtui useita luita. Maksimirangaistus teosta on kolme vuotta vankeutta. Oikeuden istunto alkaa 15. marraskuuta 2019. Jensen sai 17 ottelun pelikiellon, joka päättyy joulukuun 1. päivänä 2019.
Mitchell Stephens

Mitchell Stephens (s. 5. helmikuuta 1997 Peterborough, Ontario, Kanada) on kanadalainen jääkiekkoilija, joka pelaa NHL-joukkue Seattle Krakenin organisaatiossa. Stephens on Tampa Bay Lightningin toisen kierroksen varaus . 
Ura.
Stephens varattiin OHL-joukkue Saginaw Spiritiin ensimmäisellä kierroksella kahdeksantena pelaajana vuoden 2013 varaustilaisuudessa. Hänet valittiin pelaamaan Kanada Ontario -joukkueeseen World U-17 Hockey Challengeen. Hän edusti kultaa voittanutta Kanadan alle 18-vuotiaiden maajoukkuetta myös Ivan Hlinkan muistoturnauksessa vuonna 2014. Kaudella 2014–2015 Stephens valittiin pelaamaan CHL Top Prospects Gamessa. Huhtikuussa 2015 hän pelasi Kanadan paidassa alle 18-vuotiaiden maailmanmestaruuskilpailuissa, joissa joukkue sijoittui pronssille.
Kangaslampi (Parkano)

Kangaslampi on Pirkanmaalla Parkanossa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Kangaslampi on osa Riuttasjärven-Linnanjärven aluetta.
Maantietoa.
Lampi on 450 metriä pitkä, 230 metriä leveä ja sen pinta-ala on 5,8 hehtaaria. Se sijaitsee Isokankaan länsireunalla ja Kangaslamminnevan itäreunassa. Suo on tiheästi ojitettu. Lampeen on kaivettu viisi ojaa ja lammen vedet virtaavat suo-ojien kautta pois suolta ja laskevat Pikku Vapunnevan ja Rökötesluoman kautta Riuttasjärveen. Lammesta länteen sijaitsee pieni Piikkilampi. Rantaviivan pituus on 1,1 kilimetriä. Rannalle ei ole rakennettu mitään, mutta rantaan johtaa lyhyt tie ohi kulkevalta tieltä.
Historiaa.
Vahoissa 1800-luvun pitäjänkartoissa lampi oli nykyisen niminen ja sen laskuoja ulottui nykyiseen suuntaan vain lammen pituuden verran. Sen jälkeen se katosi suolle, jota oja oli "littämässä". Itäpuolen kankaalle (Isokangas) on merkitty pohjois-etelä-suuntainen polku.
Testosterone

Testosterone on ruotsalaisen stoner rock -yhtye Mustaschin yhdeksäs studioalbumi. Se julkaistiin 18. syyskuuta 2015 levymerkillä Gain Music.
Albumi vietti Suomen virallisella listalla 5 viikkoa, käyden ylimmillään sijalla 17.
Särkijärvi (Kihniö)

Särkijärvi on Pirkanmaalla Kihniössä Kankarissa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Särkijärvi on osa Riuttasjärven-Linnanjärven aluetta.
Maantietoa.
Järvi on 950 metriä pitkä, 200 metriä leveä ja sen pinta-ala on 14 hehtaaria. Se sijaitsee Särkikankaalla ja siihen on kaivettu yksi pelto-oja ja toinen suo-oja. Samaa suo-ojaa pitkin laskevat vedet etelään Paistokulman suuntaan ja laskuoja yhtyy Koskelanjokeen Parkanon puolelta. Koskelanjoki on siinä kohdassa Parkanon ja Kihniön välinen raja. Järven rantaviivan pituus on 2,1 kilometriä. Rannan tuntumaan on rakennettu kahdeksan vapaa-ajan asuntoa, joille johtaa tiet Kankarin rantatieltä.
Historiaa.
Vanhassa 1800-luvun pitäjänkartassa Särijärvi on piirretty laskuojattomana järvenä.
The New Sound of the True Best

The New Sound of the True Best on ruotsalaisen stoner rock -yhtye Mustaschin kokoelma-albumi. Se julkaistiin 28. helmikuuta 2011 levymerkillä Gain Music. Albumin avausraita ”Angel’s Share” on uusi kappale.
Albumi nousi Suomen virallisen listan sijalle 17.
Helena Makowska

Helena Makowska (myös "Elena", syntyjään "Woyniewicz"; 2. maaliskuuta 1893 Kryvyi Rih – 22. elokuuta 1964 Rooma) oli puolalaissyntyinen Italiassa ja Saksassa työskennellyt oopperalaulaja ja elokuvanäyttelijä.
Puolalaisen insinöörin perheeseen syntynyt Makowska opiskeli laulamista Milanossa. Hänen elokuvauransa alkoi Ambrosio Filmllä Torinossa vuonna 1915. Makowskan tärkeimpiä elokuvia olivat Eleuterio Rodolfin "Amleto" (1917), Augusto Geninan "Addio giovinezza!" (1918) ja Gian Paolo Rosminon "La dame in gris" (1919). Italian elokuvateollisuuden lamaannuttua Makowska työskenteli näyttelijänä ja oopperalaulajana Berliinissä ja Varsovassa. Toisen maailmansodan aikana hän vietti neljä vuotta keskitysleirissä. Viimeiset vuotensa Makowska asui Italiassa esiintyen jälleen muutamissa elokuvissa.
Lääkintäsähkö

Lääkintäsähkö Oy oli Instrumentariumin vuonna 1943 perustama tytäryhtiö, joka erikoistui röntgentutkimus- ja sädehoitolaitteisiin ja muihin sähköä käyttäviin lääketieteellisiin laitteisiin, joita se sekä kehitti ja valmisti itse että toi ulkomailta. Lääkintäsähköstä kehittyi radiologia-alan markkinajohtaja Suomessa. Yrityksen piirissä kehitettiin kaupalliselle asteelle Yrjö Paateron keksimä, maailmanmenestykseksi muodostunut hampaiden panoraamakuvaus- eli ortopantomografialaite, jota valmistamaan perustettiin 1964 tytäryhtiö Palomex (nyk. Palodex). Palomexin vienti oli pian suurempaa kuin Lääkintäsähkön harjoittama röntgenlaitteitten tuonti Suomeen.
Lääkintäsähkön pitkäaikainen toimitusjohtaja oli kauppaneuvoksen arvon saanut Emil Westermarck, ja hänen tieteellisenä neuvonantajanaan toimi radiologi Sakari Mustakallio. Lääkintäsähkön teknisenä johtajana 1950-luvun lopulta alkaen ja sitten tytäryhtiö Palomexin toimitusjohtajana toimi diplomi-insinööri Timo Nieminen (1921–2003), joka oli päävastuussa ortopantomografialaitteen kehittämisestä.
Lääkintäsähkön tuontitoiminnassa tärkein kansainvälinen päämies oli aluksi Siemens, kunnes suhteet katkesivat sotatapahtumien myötä syksyllä 1944. Rauhan palattua Lääkintäsähkö toi maahan muun muassa amerikkalaisen Eastman Kodak Companyn röntgenfilmejä ja Saksan-yhteyksien normalisoiduttua Siemens &amp; Halsken röntgenlaitteita. Yritys huolehti myös laitteiden huollosta.
1950-luvun puolenvälin jälkeen Lääkintäsähkö perusti tytäryhtiön Oy Isotekno Ab radioaktiivisten aineiden ja laboratoriomittauslaitteiden ja muiden elektronisten kojeiden maahantuontia ja myyntiä varten.
Lääkintäsähkö säilytti kuudenkymmenen prosentin osuuden Suomen röntgenkuvausmarkkinoista 1960-luvun alkupuolelle saakka, kunnes kilpailu kiristyi. Tytäryhtiö Palomexin loistava vientimenestys hammasröntgenlaitteilla kuitenkin kompensoi tuontiliiketoiminnan heikompaa kannattavuutta.
Lääkintäsähkö fuusioitiin Instrumentariumiin 1977, joka osti yhtiön kokonaan itselleen noin 800 pienosakkaalta. Tämän jälkeen Lääkintäsähkön ja Palomexin aloittamat liiketoiminta-alueet tunnettiin yhteisnimellä "Instrumentarium Imaging". Instrumentariumin siirryttyä General Electricin omistukseen 2003 Lääkintäsähkön aloittama hammasröntgenliiketoiminta jatkoi olemassaoloaan Palodex-nimisessä yhtiössä, jonka on vuodesta 2009 omistanut yhdysvaltalainen Danaher.
Nico Hischier

Nico Hischier (s. 4. tammikuuta 1999 Naters) on sveitsiläinen jääkiekkoilija, joka on NHL-joukkue New Jersey Devilsin kapteeni. Hän on pelipaikaltaan keskushyökkääjä. 
Hischier debytoi pääsarjatasolla Bernin joukkueessa 16-vuotiaana kaudella 2015–2016. Hän siirtyi pelaamaan Pohjois-Amerikkaan kaudeksi 2016-2017. Kanadalaisen televisiokanavan TSN:n asiantuntija Craig Button nimesi hänet yhdeksi vuoden 2017 lupaavimmista nimistä. Hischier varattiin lopulta varaustilaisuuden ensimmäisenä pelaajana ja näin hänestä tuli kaikkien aikojen ensimmäinen sveitsiläinen ykkösvaraus NHL:ssa, ja lisäksi ensimmäinen ykkösvaraus kuuden suurimman jääkiekkomaan (Kanada, Ruotsi, Suomi, Tšekki, USA ja Venäjä) ulkopuolelta.
Lokakuussa 2019 Hischier teki kaudesta 2020-2021 voimaan astuvan seitsemän vuoden jatkosopimuksen Devilsin kanssa, jossa oli jo pelannut kaksi kautta ennen sopimuksen allekirjoittamista.
Tammikuussa 2020 Hischier valittiin ensimmäisen kerran urallaan NHL-tähdistöotteluun joukkuekaverinsa Kyle Palmierin tilalle.
Helmikuussa 2021 Devils nimesi Hischierin kapteenikseen.
Teivo Stayers

Teivo Stayers (lyh. TeSt) on vuonna 1987 perustettu tamperelainen kestävyysjuoksuun erikoistunut juoksuseura. 
Teivo Stayers järjestää joka talvi Teivocupin, johon kuuluu kuusi osakilpailua. Muita seuran järjestämiä kilpailuja ovat Teivocooper, johon kuuluu viisi osakilpailua ja se juostaan Teivon Raviradalla sekä polkujuoksu Teivo Trails, johon kuuluu kolme osakilpailua ja se juostaan syyskesäisin Teivaalanharjun maastossa.
Seuran jäsenmäärä oli parhaimmillaan n. 200, mistä sittemmin vähentynyt kymmeniin.
Menestyneimpiä Teivo Stayersia edustaneita juoksijoita ovat muun muassa Santtu Mäkinen ja Teppo Syrjälä, joka voitti 3 000 metrin estejuoksussa SM-pronssia vuonna 2006 ja on osallistunut Kalevan kisoihin useita kertoja.
Seuraennätyksiä.
Seuraennätyksiä:
Anki (yritys)

Anki (Anki-matto) on suomalainen mattojen valmistaja. Yritys on perustettu Kaavilla Pohjois-Savossa vuonna 1968. Perustamisestaan saakka Anki on suunnitellut ja valmistanut käsinkudottuja mattoja tilaustyönä kutomossaan Kaavilla. Ankilla on myös mattomyymälä Helsingissä.
Yritys tekee käsityönä kaikki työvaiheet kuteiden repimisestä värjäykseen ja maton kudontaan. Mattojen pääraaka-aine on tekstiiliteollisuudelta ylijäänyt puuvilla. 
Historiaa.
Eevi-Kirsti Järvelä ja Anna Harju perustivat Ankin vuonna 1968. Vuonna 1973 Ankin mattokutomo työllisti yhteensä 70 henkilöä ja oli myös Kaavin suurin naisten työllistäjä. 
Yrityksen toiminnan kannattavuus alkoi heiketä 1980-luvulla, ja vuonna 1989 Järvelä ja Harju myivät sen Peggy Björnbergille. Björnberg avasi Helsingin keskustaan Anki-myymälän. Ensimmäisenä viitenä vuotena Björnberg kehitti värijärjestelmän, jonka avulla yritys pystyi toteuttamaan mattojen värimaailman asikkaan toiveiden mukaisesti.
Anki-matto kertoi vuonna 1999 toimittaneensa vuosien varrella mattoja muun muassa Suomen tasavallan presidentin virka-asuntoon Mäntyniemeen sekä Norjan ja Ruotsin hoviin. 
Vuonna 2011 Anki-maton uudeksi yrittäjäksi ryhtyi Oscar Paul. Vuonna 2012 Charlotta Björnberg-Paul otti yrityksen vastuulleen.
Vuonna 2016 Ankin verkkokaupassa otettiin käyttöön suunnittelutyökalu, jonka avulla asiakkaat voivat suunnitella itse omat mattonsa. Yrityksen mukaan vastaavaa ei ole kokeiltu missään muualla tätä ennen.
Seventeen (yhtye)

Seventeen (, lyhennetään usein SVT) on eteläkorealainen 13-jäseninen yhtye, joka toimii levy-yhtiö Pledis Entertainmentin alaisuudessa. Seventeen debytoi 26. toukokuuta vuonna 2015. Yhtye on jaettu kolmeen eri tiimiin sen jäsenten yksilöllisten taitojen mukaan: hip hop -tiimiin, vokaalitiimin ja performance-tiimin. Ryhmän jäsenten tunnetaan osallistuvan oman musiikkinsa tekemiseen ja tuottamiseen, kuten myös yhtyeen koreografioiden työstämiseen.
Edward Tylor

Edward Burnett Tylor (2. lokakuuta 1832 Lontoo – 2. tammikuuta 1917 Wellington, Somerset) oli brittiläinen kansatieteellistä evolutionismia edustanut kansatieteilijä ja antropologi. Tyloria pidetään kulttuuriantropologian perustajana. Hän toimi Oxfordin yliopistossa museon johtajana vuodesta 1883 ja vuodesta 1896 professorina.
Tylor piti spiritismiä uskonnon alkumuotona. Tylorin mukaan animismi on vanhin uskonto. Hänen pääteoksensa on "Primitive Culture", jossa hän ensimmäisenä esittää animismin, sen alkuperän ja kehittymisen yksityiskohtaisen selityksen. Teoksessa hän väittää, että usko jumaliin on saanut alkunsa siten, että muinaisuudessa ihmisillä oli unien, hallusinaatioiden ja kuoleman selittämiseksi tarve, joka sai ihmiset päättelemään, että on olemassa sielu, joka jättää ihmisen väliaikaisesti nukahtaessa ja lopullisesti kuolemassa, henkiä uskottiin olevan myös esineissä ja kasveissa ja tämä ajattelu sai ihmiset rupeamaan palvomaan niitä. Uhraaminen syntyi Tylorin käsityksen mukaan sitä kautta, että ihminen alkoi käydä kauppaa mielikuvituksensa tuottamien olentojen kanssa. Tylorin mukaan jokainen kansa on käynyt läpi kolme kehitysvaihetta. Ne ovat:
Tylor määritteli kulttuurin seuraavasti: "Koko se moninaisuus, joka muodostuu tiedoista, uskomuksista, taiteesta, moraalista, laeista, tavoista ja kaikista muista elämänjärjestykseen ja tottumuksiin liittyvistä seikoista, jotka ihminen on omaksunut yhteisön jäsenenä." Tämä määritelmä oli yleisesti käytössä noin viisikymmentä vuotta. Tylorin mukaan eri kansojen keskuudessa esiintyvien kansansatujen samankaltaisuus johtuu lähinnä siitä, että alhaisella kehitystasolla eri kansojen ajattelutavat ovat keskenään samankaltaisia ja näin ollen nuo kansansadut ovat syntyneet eri kansojen keskuudessa erikseen. Tylor vaikutti myös Suomen kulttuuriantropologiaan Edvard Westermarckin välityksellä.
Pesäpallon suomensarja 1974

Pesäpallon suomensarja pelattiin 30. kerran kaudella 1974. Sarja pelattiin kolmessa lohkossa kaksinkertaisena sarjana. Lohkovoittajat Jyväskylän Lohi, Hyvinkään Tahko ja Nurmon Jymy nousivat suoraan mestaruussarjaan kaudeksi 1975. Lohkojen kaksi heikointa putosi maakuntasarjaan. 
Suomensarja.
Itälohko.
Itälohkossa noususta kamppailivat Lohi ja KiU. Lohi voitti molemmat keskinäiset kamppailut, joka osoittautui nousun kannalta ratkaisevaksi, vaikka eroa joukkueiden välille jäi lopulta vain piste. Kiteen kolmas tappio tuli Sumsan Sujun vieraana.
Etelälohko.
Etelälohkon voiton vei Hyvinkään Tahko ainoana rasitteenaan 4-1 -tappio Kauhajoella.
Kouran Louhi (vuodesta 1970 alkaen Nurmon Jymyn alajaosto - tällä kaudella 'itsenäisenä' joukkueena) olisi säilyttänyt sarjapaikkansa, mutta joukkue 'hajosi' joulukuussa 1974. Seura palasi sarjapesäpalloon vasta 1990-luvulla.
Länsilohko.
Nurmon nousu länsilohkosta varmistui joukkueen voittaessa päätöskierroksella kotonaan Muhoksen 14-4.
Nuoleminen

Nuoleminen voi olla eläimellä tapa puhdistaa itseään. Sen ohella se voi olla tapa kommunikoida ja osoittaa kiintymystä, tai sen tarkoituksena voi olla kehon viilentäminen sylkeä levittämällä tai ravinnon tai kosteuden saanti nuolemalla pintaa, joka on märkä tai josta irtoaa ravintoaineita. 
Kissaeläimet ovat tunnettuja turkinnuolijoita, koska niillä on karvaa, joka täytyy pitää puhtaana. Lisäksi ne voivat viilentää itseään syljellä, jonka haihtuminen sitoo lämpöä ja ne voivat, samoin kuin koirat, ilmaista nuolemalla kiintymystään toisiaan tai ihmistä kohtaan. Nuolemisesta erittynyt sylki auttaa myös eri loisten loitolla pitämisessä, koska se sisältää paljon hyviä bakteereja. Koirat nuolevat myös kuonoaan.
Lähdin Istanbuliin

Lähdin Istanbuliin: totta ja tarua Euroopasta 1947 on Mika Waltarin matkakertomus vuodelta 1948, jonka kustantaja on WSOY. Toinen painos teoksesta ilmestyi heti samana vuonna 1948 ja kolmas vuonna 2008.
"Lähdin Istanbuliin" ja Waltarin toinen matkakirja "Yksinäisen miehen juna" ovat edelleen suosittuja, sillä uusia matkakertomuksia ilmestyy harvoin. Teokset ilmestyivät vuonna 1954 yhteisniteenä. 
Matkalle lähtö sotien jälkeisessä Suomessa ei ollut aivan yksinkertainen asia, edes Waltarille henkisesti, mutta hän koki sen välttämättömäksi uusia teoksia suunnitellessaan. Ja matkaan lähti eri mies kuin "Yksinäisen miehen junan" aikainen tuore ylioppilas.
Lähtiessään Istanbuliin arkkipiispa Kari Mäkinen otti kirjan matkalukemiseksi ja vertailee kirjoituksessaan runsaan 60 vuoden erottamia omia ja Waltarin kokemuksia matkanteosta ja Istanbulista.
Markéta Hejkalová on kääntänyt teoksen tšekiksi, ja käännös on ilmestynyt vuonna 2003 nimellä "Cesta do Istanbulu".
Park Avenue Viaduct

Park Avenue Viaduct on silloilla korotettu tie Manhattanilla New Yorkin kaupungissa, joka muodostaa osan Park Avenue -puistotietä. Grand Central -rautatieterminaali sekä kaksi suurta toimistorakennusta, MetLife Building ja Helmsley Building, ovat 40th Street ja 46th Street -katujen välillä suoraan keskellä Park Avenuen linjausta. Tien liikenne nostetaan tällä välillä Park Avenue Viaductin silloille, joita pitkin liikenne kiertää terminaalin ja MetLife Buildingin oikealta ja vasemmalta, ja liikkuu suoraan Helmsley Buildingin läpi tunneleissa, joiden ympärille tornitalo on rakennettu.
Historia.
Park Avenue Viaduct rakennettiin vuosina 1917–1919. Ennen sen valmistumista, vuonna 1913 avattu Grand Central- terminaali katkaisi Park Avenuen ja pakotti sen liikenteen kiertämään muita katuja pitkin. Park Avenue Viaduct lisättiin Yhdysvaltain suojeltavien historiallisten kohteiden National Register of Historic Places -rekisteriin vuonna 1983.
Heinz-Juhani Hofmann

Heinz-Juhani Hofmann (s. 1973) on suomalainen säveltäjä. Hän on tunnettu etenkin vaikeita aiheita käsittelevistä vokaaliteoksistaan, kuten Kokkolan Oopperakesä -festivaaleilla 2012 kantaesitetystä oopperasta "Ahti Karjalainen – elämä, Kekkonen ja teot" (libretto Juha Hurme); ooppera "Ihmissydän" (2011) käsittelee lasten seksuaalista hyväksikäyttöä ja "Maailmantappaja" (2018) joukkomurhaajaa. Hofmannille myönnettiin valtion viisivuotinen taiteilija-apuraha 2021.
Heinz-Juhani Hofmannin isä oli kuoronjohtaja Heinz Hofmann.
CZ LOKO

CZ LOKO on tšekkiläinen veturivalmistaja. Yritys valmistaa vetureita 1 435 mm:n ja 1 520 mm:n raideleveyksille. Valmistuksen lisäksi yritys modernisoi vetureita.
Fenniarailin Dr18- ja North Railin Dr21- dieselveturit ovat CZ LOKOn valmistamia.
New York and Harlem Railroad

New York and Harlem Railroad oli rautatielinja New Yorkin kaupungissa. Se oli yksi varhaisimpia rautateitä Yhdysvalloissa. Linja aloitti toimintansa Manhattanin eteläosassa lyhyellä Prince Street ja 14th Street -katujen välisellä osuudella ensimmäisen kerran vuonna 1832. Rautatietä laajennettiin tämän jälkeen useassa vaiheessa joitakin kortteleita etelään ja pitkälle pohjoiseen.
Raiteilla liikkuvat vaunut olivat aluksi hevosten vetämiä. Myöhemmin linjalla alettiin käyttää höyryvetureita ja lopulta sähkökäyttöisiä junia. Nykyisen New Yorkin alueen paikkallisjunapalvelu Metro-North Railroadin Harlemin rata käyttää silti pitkälti samaa Park Avenueta myötäilevää linjausta kuin New York and Harlem Railroadin alkuperäinen rata.
Matkakertomuksia – Mika Waltarin matkassa 1927–1968

Matkakertomuksia – Mika Waltarin matkassa 1927–1968 on Mika Waltarin kirjoituksista koottu teos, joka ilmestyi 1988 kustantajana WSOY. Varsinaisten matkakirjojensa "Yksinäisen miehen juna" ja "Lähdin Istanbuliin" lisäksi Waltari kirjoitti lehtiartikkeleita, joita on koottu tähän kirjaan. Teoksen ovat toimittaneet Rudy de Casseres ja Raimo Salomaa.
Paljon matkustanut Waltari kirjoitti muun muassa Kansan Kuvalehteen ja Suomen Kuvalehteen. Alkuun hän teki laajoja kiertomatkoja useisiin maihin mutta myöhemmin kohteena oli jokin tietty maa.
Sperduti nel buio

Sperduti nel buio (”Pimeään kadonneet”) on vuonna 1914 valmistunut italialainen mykkäelokuva. Roberto Braccon näytelmään perustuvan elokuvan on ohjannut Nino Martoglio. Sitä pidetään yhtenä italialaisen neorealismin edeltäjistä. "Sperduti nel buion" ainoa säilynyt kopio katosi toisen maailmansodan aikana.
Juoni.
Paolina on Vallenzan herttuan avioton tytär, joka hankkii elantonsa kerjäläisenä ja pikkurikollisten apurina. Sokea Nunzio soittaa viulua kasvatusisänsä kapakassa. He tapaavat sattumalta toisensa, pakenevat riistäjiään ja perustavat yhteisen kodin. Paolinan vanha isä ryhtyy etsimään tytärtään, mutta ei löydä häntä, vaikka tämä elää aivan hänen vierellään. Herttua kuolee ja jättää omaisuutensa petolliselle Livialle. Paolinan entinen rakastaja Gennaro uhkaa tappaa Nunzion, jos nainen ei suostu hänen ehdotuksiinsa. Gennaro tunkeutuu heidän kotiinsa, mutta Nunzio tekee hänen aikeensa tyhjiksi. Pariskunta pakenee kaupungista ja jatkaa vaellustaan pimeydessä. Nunziolle pimeys on fyysistä, Paolinalle moraalista.
Tuotanto, teemat ja vastaanotto.
Historiallisten spektaakkelien ja yläluokkaisten intohimodraamojen rinnalla italialaisessa mykkäelokuvassa esiintyi myös kirjallisuuteen ja teatteriin perustuvia realistisia pyrkimyksiä. Voimakkaimmin ne näkyivät Napolissa tuotetuissa elokuvissa.
Tyyliltään ja ilmaisultaan realistisista elokuvista kuuluisimpia ovat Gustavo Serenan "Assunta Spina" (1915) sekä Nino Martoglion "Sperduti nel buio", joka perustuu Roberto Braccon samannimiseen näytelmään (suomeksi "Hämärän lapsia", 1901). Se kuuluu Morgana Filmin tuottamaan trilogiaan, jonka muut osat ovat "Capitan Blanco" (1914) ja Émile Zolan romaaniin perustuva "Teresa Raquin" (1915). Juoneltaan melodramaattinen teos kuvaa Napolin köyhälistön slummeja, joiden vastakohtana ovat yläluokan loisteliaat palatsit. Yhteiskuntakriittinen elokuva kiinnittää huomiota henkilöhahmojen psykologiaan ja esittää heidän ympäristönsä mahdollisimman todenmukaisena ja konkreettisena. Sen musiikista vastasi Enrico De Leva, joka oli tehnyt Braccon näytelmään laulun "Passero sperduto".
Elokuvan yleisö- ja arvostelumenestys oli aikanaan heikko. Sen myöhempi maine perustuu Umberto Barbaron ja muiden kriitikoiden "Cinema"-lehdessä 1930-luvun lopulla julkaisemiin ylistäviin arvioihin. Kokeellisen elokuvakeskuksen opiskelijoille esitettynä elokuva vaikutti toisen maailmansodan jälkeisen italialaisen neorealismin syntyyn. "Sperduti nel buion" ainoa säilynyt kopio katosi sodassa saksalaisten ryöstösaaliin mukana, mikä on tehnyt siitä eräänlaisen elokuvahistoriallisen myytin. Elokuvasta voi muodostaa käsityksen "Bianco e Nero" -lehden erikoisnumerossa vuonna 1987 julkaistun käsikirjoituksen, stillkuvien ja muiden materiaalien avulla. "Sperduti nel buion" kohtalosta on tehty myös dokumenttielokuva.
Roberto Braccon näytelmästä on tehty myös toinen samanniminen elokuva vuonna 1947. Camillo Mastrocinquen ohjaamassa elokuvassa Nunziota esittää ehkä hieman yllättävästi Vittorio De Sica.
AirBridgeCargo Airlines

AirBridgeCargo Airlines on venäläinen rahtilentoyhtiö. Se on Volga-Dnepr Airlinesin säännöllisestä rahtiliikenteestä vastaava tytäryhtiö. Sen solmukohtia ovat Moskovan Šeremetjevon, Domodedovon ja Vnukovon lentoasemat.
Kohteet.
Vuodenvaihteessa 2018–2019 AirBridgeCargo Airlines lensi seuraaviin kohteisiin:
Laivasto.
AirBridgeCargo Airlinesin laivastoon kuuluivat helmikuussa 2020 seuraavat lentokoneet:
Kulttuurikasvatussuunnitelma

Kulttuurikasvatussuunnitelma on suunnitelma siitä, miten kulttuuri-, taide- ja kulttuuriperintökasvatusta toteutetaan kunnassa tai alueella osana opetusta.. Se laaditaan ja sitä toteutetaan koulujen ja kulttuuri- ja taidealan toimijoiden yhteistyönä. Se pohjaa kunnan omaan kulttuuritarjontaan ja kulttuuriperintöön sekä lasten ja nuorten omaehtoiseen toimintaan.
Kulttuurikasvatussuunnitelma perustuu Opetushallituksen laatimiin valtakunnallisiin Opetussuunnitelman perusteisiin. Perusopetuksen opetussuunnitelmassa (1.8.2016 alkaen) kulttuurikasvatussuunnitelma mainitaan paikallista opetussuunnitelmaa täydentävänä mahdollisuutena. 
Kulttuurikasvatussuunnitelma perustuu opetussuunnitelman toteuttamiseen ja tekee koulujen kulttuurikasvatustyöstä tavoitteellista. Samalla se takaa kaikille oppilaille samat osallistumisen mahdollisuudet. Kulttuurikasvatus koskee kaikkea opetusta, ei vain taide- ja taitoaineita, ja nivoo yhteen eri oppiaineita. Kulttuurikasvatussuunnitelmien nimet ja sisällöt vaihtelevat runsaasti, sillä suunnitelmista ole tehty valtakunnallista linjausta. Kulttuurikasvatussuunnitelmista voidaan käyttää myös nimeä kulttuuripolku, kulttuurikasvatusohjelma tai kulttuurikalenteri 
Lastenkulttuuripoliittisessa ohjelmaehdotuksessa (OKM 2014) kannustetaan kunnan kulttuurikasvatussuunnitelman tekemiseen, sillä sen avulla taataan kaikille lapsille ja nuorille tutustuminen oman asuinpaikan taiteeseen ja kulttuuriperintöön: 
Vuonna 2017 yli sadassa Suomen kunnassa on oma kulttuurikasvatussuunnitelma. Joissakin kunnissa kulttuurikasvatussuunnitelmat ovat olleet käytössä jo pitkään osana perusasteen paikallista opetussuunnitelmaa ja vakiintuneet kunnan tavaksi tehdä lastenkulttuurityötä. Kuntien suunnitelmat voivat kulkea kulttuuriopetussuunnitelman, kulttuuripolun, -rappusten tai -reitin nimellä. Suomessa käytössä olevat kulttuurikasvatussuunnitelmat on listattu Suomen lasten­kulttuuri­keskusten liiton sivuille.
CargoLogicAir

CargoLogicAir on brittiläinen rahtilentoyhtiö. Se on Volga-Dnepr Airlinesin omistaman AirBridgeCargo Airlinesin tytäryhtiö. Sen solmukohtia ovat Stanstedin lentoasema Lontoossa ja Manchesterin lentoasema.
Se sai ensimmäisen lentokoneensa lokakuussa 2015.
Laivasto.
CargoLogicAirin laivastoon kuuluivat kesäkuussa 2020 seuraavat lentokoneet:
Sunglasses at Night

Sunglasses at Night on kanadalaisen Corey Hartin kappale. Se julkaistiin tammikuussa 1984 ensimmäisenä singlenä hänen debyyttialbumiltaan "First Offense". Kappale menestyi Yhdysvalloissa yltäen elokuussa 1984 Billboard Hot 100 -listalla seitsemänneksi.
Suomalainen The Local Band teki kappaleesta cover -version vuonna 2015.
Robert Kardashian

Robert Kardashian (22. helmikuuta 1944 Los Angeles, Kalifornia – 30. syyskuuta 2003 Los Angeles, Kalifornia) oli yhdysvaltalainen asianajaja ja liikemies. Kardashian tuli tunnetuksi maanlaajuisesti, kun hän puolusti ystäväänsä O. J. Simpsonia tämän murhaoikeudenkäynnissä vuonna 1995. 
Kardashianin vanhemmat olivat armenialaisamerikkalaisia. Hän sai neljä lasta ensimmäisen vaimonsa, Kris Kardashianin (o.s. Houghton, myöh. Jenner), kanssa: Kourtney, Kim, Khloé, ja Rob, joista kaikki ovat tulleet myöhemmin tunnetuksi tositelevisio-ohjelmasta "Kardashianit".
Kardashian kuoli ruokatorven syöpään.
Umar Sadiq

Umar Sadiq (s. 2. helmikuuta 1997 Kaduna) on nigerialainen jalkapalloilija, joka edustaa espanjalaista Real Sociedadia. Pelipaikaltaan hän on hyökkääjä.
Sadiq siirtyi vuonna 2013 kotimaastaan italialaisen Spezia Calcion organisaatioon. Heinäkuussa 2015 hän siirtyi kauden 2015–2016 kattavalle lainalle AS Romaan. Sadiq debytoi seuran edustusjoukkueen paidassa Serie A:ssa marraskuussa 2015 Bolognaa vastaan. Avausmaali syntyi seuraavassa kuussa Genoan verkkoon.
Teräsmies III

Teräsmies III ("Superman III") on Richard Lesterin ohjaama supersankarielokuva vuodelta 1983. Se on "Teräsmies" -elokuvasarjan kolmas elokuva. Elokuvan pääosassa ovat Christopher Reeve, Richard Pryor, Annette O’Toole, Annie Ross, Pamela Stephenson ja Robert Vaughn.
Elokuva menestyi kahta aiempaa "Teräsmies"-elokuvaa huonommin sekä taloudellisesti että arvosteluissa.
Vastaanotto.
"Video-oppaassa" vuodelta 1994 Sam Inkinen luonnehti elokuvaa turhan teollisesti tuotetuksi ja sarjakuva-albumia muistuttavaksi ja antoi sille kaksi tähteä viidestä, mikä vastaa sanallista arviota ”keskinkertainen”.
Neuvostovakoilun varjossa

Neuvostovakoilun varjossa – Helsingin neuvostolähetystö kiihoitus- ja vakoilutoiminnan keskuksena on Mika Waltarin poliittinen pamfletti vuodelta 1942. Sen on julkaissut Otava. Teoksesta otettiin kaksi lisäpainosta vielä samana ja seuraavana vuonna. Neljäs painos ilmestyi 1994. Söderström &amp; C:o julkaisi sen ruotsiksi nimellä "I sovjetspionagets skugga".
Tällä teoksella ja toisella poliittisella pamfletilla "Totuus Virosta, Latviasta ja Liettuasta" (nimimerkillä Nauticus, 1942) Waltari osallistui sotien aikana sotapropagandan tekoon. Waltarin propagandateoksia, kuten muutakin lajin kirjallisuutta, hyödynnettiin ajan sanomalehtien aineistona.
Waltari hyödynsi romaanissa "Rakkaus vainoaikaan" tämän sekä teoksensa "Totuus Virosta, Latviasta ja Liettuasta" sisältöä. "Rakkaus vainoaikaan" poistettiin sodan jälkeen joistakin kirjastoista poliittisista syistä. Tosin Waltarin kirjoista huomattavasti useammin poistettuja olivat "Neuvostovakoilun varjossa" ja talvisodasta kertova pienoisromaani "Antero ei enää palaa".
Waltari käsittelee teoksessa muun muassa sodanaikaisia linnoitustöitä ja Neuvostoliiton niihin kohdistamaa urkintaa. Mikko Kylmälä pitää historian pro gradussaan Waltarin teosta hyvänä linnoitustöihin suuntautunutta vakoilutoimintaa käsittelevänä aikalaislähteenä.
Pius Paschke

Pius Paschke (s. 20. toukokuuta 1990) on saksalainen mäkihyppääjä. 175 senttimetriä pitkä Paschke edustaa WSV Kiefersfeldeniä.
Paschke kuului Saksan joukkueeseen, joka saavutti hopeaa lentomäen MM-kilpailujen joukkuekilpailussa Planicassa 2020. Henkilökohtaisessa kilpailussa hän sijoittui 11:nneksi. Oberstdorfin MM-kilpailuissa 2021 hän oli normaalimäessä yhdestoista, suurmäessä kahdeksastoista ja oli voittamassa joukkuemäen maailmanmestaruutta Saksalle. Pekingin olympialaisissa 2022 hän sijoittui suurmäessä 28:nneksi. Kulmin lentomäen MM-kilpailuissa 2024 Paschke saavutti pronssia joukkuekilpailussa ja sijoittui henkilökohtaisessa kilpailussa 23:nneksi.
Paschke debytoi maailmancupissa joulukuussa 2013 Engelbergin suurmäen kilpailussa sijoittuen sijalle 47. Ensimmäiset pisteensä hän saavutti helmikuussa 2015 Vikersundin lentomäen kilpailusta sijoittuen 29:nneksi. Kymmenen parhaan joukkoon hän sijoittui ensimmäisen kerran oltuaan kymmenes Engelbergissä joulukuussa 2019. Ensimmäisen palkintokorokesijoituksena hän saavutti oltuaan marraskuussa 2023 Rukan ensimmäisessä kilpailussa toinen. Hän saavutti ensimmäisen osakilpailuvoittonsa Engelbergin ensimmäisessä kilpailussa joulukuussa 2023. Engelbergin toisessa kilpailussa hän oli kolmas. Maailmancupin kokonaiskilpailussa hän sijoittui kymmenenneksi. Marraskuussa 2024 Lillehammerissa hän voitti kauden avauskilpailun ja oli seuraavana päivänä toinen. Rukalla hän voitti ensimmäisen kilpailun. Wisłassa hän voitti toisen kilpailun ja oli ensimmäisessä kolmas. Titisee-Neustadtissa hän voitti molemmat kilpailut. Mäkiviikon kokonaiskilpailussa hän oli kuudes ja maailmancupissa viides. 
Continental Cupissa Paschke on saavuttanut neljä osakilpailuvoittoa. Hän on lisäksi voittanut maailmancupin joukkuemäen kilpailuja.
Kromikloridi

Kromikloridi eli kromi(III)kloridi (CrCl3) on kromi- ja kloridi-ionien muodostama epäorgaaninen ioniyhdiste. Yhdistettä käytetään muun muassa pigmenttinä ja muiden kromiyhdisteiden valmistamiseen.
Ominaisuudet.
Kromikloridi on kidevedettömänä huoneenlämpötilassa violettia kiteistä ainetta. Lisäksi tunnetaan kidevedellinen heksahydraatti (CrCl3·6H2O), joka on väriltään vihreää. Kidevedetön yhdiste ei liukene veteen, mikäli liuoksessa ei ole mukana pelkistimiä kuten Cr2+-ioneja. Heksahydraatti sen sijaan on veteen liukoista ainetta. Konsentraatiosta riippuen yhdiste muodostaa veden kanssa laimeina violetteja ja väkevinä vihreitä vesiliukoisia kompleksi-ioneja. Kuumennettaessa yhdistettä vedyn läsnä ollessa noin 600 °C:n lämpötilassa muodostuu kromi(II)kloridia. Enemmän kuumennettaessa kromikloridi hapettuu kromi(III)oksidiksi. Kromikloridin kiderakenne muistuttaa alumiinikloridin ja yttriumkloridin rakennetta. Kiderakenteessa alkeiskoppi on kuutiollinen ja rakenteessa kromi- ja kloridi-ionit muodostavat vuorottelevan kerrosrakenteen.
Valmistus ja käyttö.
Kromikloridia voidaan valmistaa yhdessä rauta(II)kloridin kanssa kuumentamalla kromiittimineraalia tai ferrokromia kloorivirrassa hiilen läsnä ollessa tai kromi(III)oksidin ja kloorin välisellä reaktiolla. Muita tapoja valmistaa yhdistettä on muun muassa kromyylikloridin reaktio kloorin ja hiilimonoksidin kanssa. Kidevedetöntä yhdistettä voidaan valmistaa myös kuumentamalla heksahydraattia tionyylikloridin läsnä ollessa.
Cr2O3 + 3C + 3Cl2 → 2CrCl3 + 3CO
Kromikloridia käytetään pigmenttinä ja valmistettaessa muita kromipigmenttejä. Sitä voidaan käyttää myös tekstiilien käsittelyssä esimerkiksi peittauksessa, katalyyttinä orgaanisen kemian synteeseissä, kromauskylvyissä, elektrolyyttinä aurinkokennoissa ja hyvin puhtaan kromin valmistukseen.
Erbium(III)jodidi

Erbium(III)jodidi (tai "erbiumtrijodidi" tai pelkkä "erbiumjodidi") on erbiumin epäorgaaninen yhdiste jodin kanssa. Yhdisteessä jodi esiintyy hapetusluvulla −I ja erbium +III, ja näin muodostuva yhdiste on kaavaltaan ErI3. Se muodostaa violetteja trigonaalisia kiteitä.
Valmistus.
Erbiumjodidia voidaan valmistaa suoraan alkuaineistaan, kun niitä kuumennetaan:
2 Er + 3 I2 → 2 ErI3
Käyttö.
Erbiumjodidi on hygroskooppinen aine. Sitä on käytetty metallihalidilampuissa, samoin kuten holmium(III)jodidiakin.
Cleanthony Early

Cleanthony Early (s. 17. huhtikuuta 1991 Bronx, New York) on yhdysvaltalainen koripalloilija.
New York Knicks varasi Earlyn NBA:han 34. vuorolla. Hän pelasi ensimmäisellä ammattilaiskaudellaan myös Knicksin D-liigajoukkue Westchester Knicksissä.
30. joulukuuta 2015 Early oli ollut palaamassa kotiinsa strippiklubilla vietetyn yön jälkeen, kun kuuden miehen joukkio pakotti Earlya ja tämän tyttöystävää kuljettaneen Uber-auton pysähtymään. Earlylta ryöstettiin tämän mukana olleet kultaketjut ja kultahampaat, käteistä ja matkapuhelin, ja lisäksi häntä ammuttiin oikeaan jalkaan.
John Austin (oikeustieteilijä)

John Austin (3. maaliskuuta 1790 Creeting Mill, Suffolk, Englanti – 1. joulukuuta 1859 Weybridge, Surrey) oli englantilainen oikeusteoreetikko, jota pidetään yhtenä oikeuspositivismin perustajista.
Palveltuaan Britannian armeijassa Austinista tuli asianajaja vuonna 1818. Hän kieltäytyi harjoittamasta ammattiaan ja suosi sen sijaan oikeuden tutkimista ja toimi Lontoon yliopiston oikeustieteen professorina vuosina 1829–1833. Hänen julkaisuihinsa kuuluvat "The Province of Jurisprudence Determined" (1832) ja "Lectures on Jurisprudence".
Oikeusteoria.
Austin kehitteli analyyttisen oikeusteorian eli analyyttisen oikeuspositivismin, jossa yhtäältä pyrittiin määrittelemään oikeus mahdollisimman tarkkarajaisesti ja erottamaan se kaikesta "ei-oikeudesta" ja toisaalta kiinnitettiin erityistä huomiota oikeudellisen kielenkäytön ja oikeudellisten käsitteiden täsmällisyyteen. Austinin mukaan oikeuden olemassaolo eli voimassaolo ja oikeuden sisällöllinen hyväksyttävyys tai moitattavuus tuli pitää tarkoin erillään. Oikeustieteen kohteena oli positiivinen oikeus sellaisenaan ilman sen sisällöllistä arviointia. Austin seurasi filosofi ja oikeusteoreetikko Jeremy Benthamia, jolta hän omaksui runsaasti käsityksiä.
Austinin mukaan voimassa oleva oikeus koostui suvereenin vallanpitäjän antamista käskyistä, joiden noudattamisen takeena on sanktio- eli rangaistusuhka. Oikeudelliset käskyt ovat yleisiä, niihin on aina yhdistetty sanktio, ja niistä seuraa velvollisuuksia. Suvereenin Austin määritteli tahoksi, jota suurin osa yhteisön jäsenistä tavanomaisesti tottelee, mutta joka ei itse tottele ketään, ja jolla on siten yhteiskunnassa korkein, oikeudellisesti rajoittamaton valta. Suvereeni saattaa olla yksilö tai useista henkilöistä koostuva elin, mutta sen valta ei voi olla hajautettua.
Austinin näkemys oikeudesta oli aikanaan uraanuurtava ja muodostui erittäin vaikutusvaltaiseksi teoriaksi. Sitä on kehitellyt edelleen etenkin oikeusteoreetikko H. L. A. Hart. Hart vertasi Austinin käsitystä oikeudesta pankkiryöstäjän pankin kassalla esittämiin, väkivallan uhalla vahvennettuihin määräyksiin. Vaikka tällainen pankkiryöstäjämalli oikeudesta ehkä tavoittaa jotain olennaista rikos- ja vero-oikeudellisesta sääntelystä, se ei Hartin mukaan tavoita lukuisia muita oikeudellisen sääntelyn aloja. Hartin mukaan Austinin metodi ei onnistunut myöskään siksi, koska hän yritti löytää yleispätevää määritelmää oikeudelle, vaikka oikeus on todellisuudessa monimerkityksinen asia.
Alfred Wahlberg

Herman Alfred Leonard Wahlberg (1834–1906) oli ruotsalainen maisemamaalari, Ruotsin ensimmäisiä moderneja maisemamaalareita. Wahlberg saapui vuonna 1857 Guden oppilaaksi Düsseldorfiin, mistä matkattuaan Alankomaihin ja Belgiaan palasi Tukholmaan vuonna 1862. Wahlberg suunnitteli paluuta Düsseldorfiin, mutta Kaarle XV kielsi tämän ja kehotti Wahlbergia sen sijaan menemään Pariisiin. Vuodesta 1866 lähtien Wahlberg oleskelikin enimmäkseen Pariisissa paitsi kesäisin kävi Ruotsissa. Wahlberg tutustui Ranskan realistiseen ulkoilmamaalaukseen. Barbizonin koulun johdosta Wahlberg alkoi kannattaa tunnelmamaalausta. Hän päätyi Ruotsin ensimmäiseksi tunnelmamaalauksen edustajaksi ja löysi keinot päästä irti voimakkaasta akateemisuudesta, jonka vaikutus oli voimistumassa. Vuoden 1878 Pariisin maailmannäyttelyssä hänet palkittiin teoksistaan ensimmäisen luokan mitalilla. 1800-luvun lopussa hän alkoi maalata entistä epätasaisemmalla ja levottomammalla tyylillä ja värityksellä.
Wahlbergin teoksia ovat muiden muassa Nationalmuseumissa oleva "Kuutamoinen jokimaisema" vuodelta 1870, Göteborgissa oleva "Toukokuu Nizzassa" vuodelta 1878 sekä Ateneumin taidemuseossa olevat "Ilta" ja "Merimaisema kuutamossa" vuodelta 1888.
Adam Deutsch

Adam Deutsch (s. 22. toukokuuta 1995 Gävle, Ruotsi) on ruotsalainen jääkiekkopuolustaja, joka pelaa EIHL-joukkue Nottingham Panthersissa.
Ura.
Seuraura.
Deutsch on Strömsbro IF:n kasvatti. Hän pelasi myöhemmät juniorivuotensa kuitenkin Brynäs IF:ssä, jossa Deutsch voitti J20 SuperElitin pronssia vuonna 2014, J18 Allsvenskanin mestaruuden vuonna 2013 ja U16 SM:n pronssia vuonna 2011. Kaudella 2014–2015 hän toimi Brynäsin J20-junioreiden varakapteenina. Deutsch debytoi samalla kaudella myös seuran SHL-joukkueessa, jossa hän pelasi kolme runkosarja- ja seitsemän playoff-ottelua tehden kaksi syöttöpistettä. Deutsch sai tililleen ensimmäisen SHL-ottelunsa runkosarjan avauskierroksella 11. syyskuuta 2014 Frölunda HC:tä vastaan. Hän jäi ottelussa kuitenkin ilman peliaikaa. Deutsch sai ensimmäiset jääaikansa SHL:ssä kolmannessa ottelussaan runkosarjan päätöskierroksella 5. maaliskuuta 2015. Hän sai ottelussa jääaikaa 13.56 minuuttia.
Heinäkuussa 2015 Deutsch siirtyi try-outille KHL:n kroatialaisjoukkue Medveščak Zagrebiin, jonne hän sai vuoden mittaisen sopimuksen elokuussa. Deutsch teki tulokaskautensa aikana 20 runkosarjaottelussa yhden maalin. Hänen pääsarjauransa avausmaali syntyi 31. tammikuuta 2016 vieraissa Metallurg Novokuznetskia vastaan. KHL-kauden jälkeen Deutsch vahvisti Medveščakin kakkosjoukkuetta Kroatian pääsarjan pudotuspeleissä, jotka päättyivät mestaruuteen.
Kaudeksi 2016–2017 Deutsch palasi kotimaahansa ja siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Almtuna IS:ään.
Deutsch palasi kaudeksi 2017–2018 vuoden mittaisella sopimuksella Medveščak Zagrebiin, joka siirtyi KHL:stä pelaamaan monikansallista, itävaltalaisvetoista Erste Bank Eishockey Ligaa. Heinäkuussa 2018 hän teki joukkueen kanssa vuoden mittaisen jatkosopimuksen. Joulukuussa 2018 Medveščak joutui kuitenkin purkamaan hänen ja usean muun pelaajan sopimuksen talousvaikeuksien vuoksi. Tammikuussa 2019 Deutsch palasi alustavasti 3. helmikuuta asti ulottuvalla sopimuksella Brynäsin SHL-joukkueeseen paikkaamaan loukkaantumisia. Päivää ennen lyhyen sopimuksensa päättymistä hänen sopimustaan jatkettiin kauden 2018–2019 loppuun.
Muuta.
Myös Deutschin pikkuveljet David ja Gabriel pelaavat jääkiekkoa. David pelasi kaudella 2017–2018 puolustajana MODO Hockeyn Allsvenskan-joukkueessa ja Gabriel pelaa hyökkääjänä Brynäs IF:n J20-junioreissa.
Adam Deutschilla on äitinsä kautta myös Kroatian kansalaisuus.
John Westlake

John Westlake (1828–1913) oli brittiläinen lakimies ja kansainvälisen oikeuden tutkija. Hän oli asianajaja, sittemmin 1888–1908 kansainvälisen oikeuden professori Cambridgessa ja vuosina 1900–1906 Haagin kansainvälisen välitystuomioistuimen jäsen. Hän julkaisi teokset "Treatise on Private International Law" ja "International Law".
Westlake Suomen puolustajana.
Westlake puolusti Suomea vuonna 1900 aikakauslehdessä "National Review" kirjoituksessa "The Case of Finland" ja sittemmin varsinkin "Times"-lehdessä olleissa kirjoituksissa. Lisäksi hän osallistui vuonna 1910 pidettyyn kansainväliseen lakimieskonferenssiin, jonka laatimassa ns. Lontoon julistuksessa vaadittiin Venäjää lopettamaan Suomen autonomian vastustaminen. Hänet kutsuttiin vuonna 1910 Suomen Tiedeseuran kunniajäseneksi.
Pansion työväentalo

Pansion työväentalo eli Pansiola oli työväentalo Turun Pansiossa Valmetinkadulla. Sen rakensi Pansion sosialidemokraattinen työväenyhdistys, ja se valmistui lähes valmiiksi 1951. Rakennustyöt tehtiin osittain talkoovoimin. Jo alun pitäen siellä suunniteltiin esitettäväksi elokuvia, joten konehuone oli suunnitelmassa mukana, tosin siihen tuli mittavirhe, eikä se täyttänyt normeja, joten sitä jouduttiin jatkamaan salin puolelle. Salissa järjestettiin myös tansseja, joiden ajaksi viiden istuimen mittaiset penkit nostettiin syrjään. Elokuvateatteritoiminta päättyi 1961 television vietyä katsojat. Myös tanssien järjestäminen lopetettiin, ja tilat muutettiin liiketiloiksi, ja sali jaettiin kahteen kerrokseen. Rakennus siirtyi yksityisomistukseen. Se paloi joulukuun lopussa 2015.
Rakennuksen pinta-ala oli 2 000 neliömetriä. Presidentti Mauno Koivisto ja Tellervo Koivisto tutustuivat työväentalon tansseissa.
Pirjo Laaksonen

Pirjo Laaksonen, o.s. Rajaniemi (s. 25. lokakuuta 1957 Kokkola) on ollut Vaasan yliopiston liiketaloustieteen, erityisesti markkinoinnin professori vuodesta 2002. Vuodesta 2018 lähtien hän on toiminut Vaasan yliopiston Markkinoinnin ja viestinnän akateemisen yksikön dekaanina. 
Laaksosesta tuli kauppatieteiden kandidaatti vuonna 1983 ja lisensiaatti vuonna 1989. Hän väitteli kauppatieteiden tohtoriksi Vaasan kauppakorkeakoulusta vuonna 1992. Laaksonen on toiminut Vaasan korkeakoulussa/yliopistossa assistenttina, yliassistenttina, tutkijana, apulaisprofessorina ja professorina 1980–1997. Hän on hoitanut markkinoinnin professorin virkaa Vaasan yliopistossa vuodesta 1997 lähtien. Laaksonen on tutkimuksessaan erikoistunut esimerkiksi kuluttajakäyttäytymiseen ja kuluttajamarkkinointiin sekä asiakasarvon luomiseen. Mainostajien Liitto palkitsi Laaksosen vuonna 2015 vuosittaisella tunnustuspalkinnolla. Se antoi tunnustuksen erityisesti tutkimushankkeesta, jossa selvitetään markkinoinnin roolia investointina ja panostusten vahvistamista. 
Professori Martti Laaksonen on Pirjo Laaksosen puoliso vuodesta 1993.
Lähteet.
Entelodontit

Entelodontit (Entelodontidae tai Entelodontoidea) on sukupuuttoon kuolleiden sikaa muistuttaneiden sorkkaeläinten ryhmä.
Vaikka niitä pidetään usein ”sikoina”, ne muodostavat oman ryhmänsä. Ne ovat vain kaukaista sukua nykyisille sioille vaikka kehittyivätkin yhteisestä kantamuodosta, joka eli noin 45 miljoonaa vuotta sitten. Suurin osa entelodonteista oli suuria metsästäjiä ja raadonsyöjiä. Viimeinen laji "Daeodon shoshonensis" kuoli sukupuuttoon noin 16 miljoonaa vuotta sitten.
Luokittelu.
Entelodontteja pidettiin kauan sikaeläiminä, mutta uudet tutkimukset ovat osoittaneet niiden olleen lähempää sukua valaille ja virtahevoille kuin sioille. Ennen yläheimoon Entelodontoidea luokiteltiin Entelodontidaen lisäksi myös heimot Mixtotheriidae ja Cebochoeridae. Nyt ne luokitellaan yläheimoon Dichobunoidea, ja Entelodontidae on yläheimon ainoa heimo.
Seppo Hassi

Seppo Hassi (s. 2. heinäkuuta 1961 Hyvinkää) on ollut Vaasan yliopiston matematiikan professori vuodesta 2001. 
Hassi valmistui Helsingin yliopistosta filosofian kandidaatiksi vuonna 1983 ja väitteli filosofian tohtoriksi vuonna 1991.
Ennen nimittämistään professoriksi Vaasan yliopistoon Hassi työskenteli Helsingin yliopiston tilastotieteen laitoksella assistenttina ja yliassistenttina vuodesta 1985 ja tuntiopettajana Teknillisessä korkeakoulussa. Hassi on Helsingin yliopiston matematiikan dosentti. 
Hassin tutkimukset painottuvat muun muassa operaattori- ja spektraaliteoriaan.
Punainen tähti (järjestö)

Punainen tähti () oli Punaisen ristin kaltainen kansainvälinen järjestö, jonka tarkoituksena oli varustaa hevoshoitoambulansseja ja kouluttaa vapaaehtoista henkilökuntaa sodanaikaisen eläinlääkintähuollon avuksi. Vuonna 1914 perustetun järjestön kotipaikka oli Geneve. Toimintaan osallistujat olivat pääasiassa naisia, joita kutsuttiin tähtisisariksi. Järjestö käytti merkkinään punaista viisisakaraista tähteä, jossa oli tunnuslause "Inter arma misericordia," armeliaisuutta sodassa.
Ensimmäisen maailmansodan aikana järjestö toimi tehokkaasti useassa maassa. Ruotsin Punainen tähti lähetti hevoshoitoambulanssin Suomeen 1918 ja useita ambulansseja 1940. Ruotsin järjestö muutti 1941 nimensä Ruotsin Siniseksi tähdeksi ja toimi vielä rauhankin aikana. Suomen talvisodassa järjestön punainen tähti -tunnus herätti hämmennystä, koska se yhdistettiin Neuvostoliiton puna-armeijan samankaltaiseen tunnukseen. Vuonna 1917 perustettu Ruotsin järjestö perusti 1933 sairastallin Göteborgiin. Sairastalli joutui 1960-luvulla muuttamaan ja samoihin aikoihin perustettiin Sinisen tähden eläinsairaalan säätiö (), jonka ylläpitämästä eläinsairaalasta tuli 1997 alue-eläinsairaala, jollaisia Ruotsissa on nykyään neljä. Sinisen tähden eläinsairaalassa on 180 työntekijää ja 37 000 eläinten käyntikertaa vuodessa.
Suomen punainen tähti perustettiin 1918 ja sen hevoshoitoambulanssit osallistuivat Viron vapaussotaan, Aunuksen retkelle ja Inkeriläisten kansannousuun. Suomessa oli koulutettuja tähtisisaria 82 vuonna 1935. Suomen järjestö ei toiminut enää toisen maailmansodan aikana.
Suomen senaatti vahvisti yhdistyksen säännöt 1918. Yhdistyksen tarkoituksena oli suojata ja hoitaa sodan takia kärsimään joutuvia hevosia ja muita kotieläimiä. Sodan aikana yhdistys alistui sotilasviranomaisten määräyksiin ja rauhan aikana toimi yhteistyössä heidän kanssaan. Yhdistyksen keskushallitus toimi Helsingissä ja sitä avustivat muualle maahan perustetut piirihallitukset. Keskushallituksen ja piirihallitusten jäsenillä oli oikeus käyttää Suomen armeijan päähinettä, johon oli kokardin tilalle kiinnitetty yhdistyksen viisisakarainen merkki, ja pitämään samaa merkkiä vasemmassa hihassaan. Yhdistyksen palveluskunta (tähtisisaret) saivat pukeutua samalla tavoin sodan aikana ja rauhan aikana palvelustehtäviään suorittaessaan. Suomen punaisen tähden keskushallituksen ensimmäisenä puheenjohtajana toimi everstiluutnantti Torsten Forstén.
Eesti Kosmosebüroo

Eesti Kosmosebüroo on Viron valtion avaruustoimisto, joka perustettiin Enterprise Estonia -organisaatioon hallinnoimaan Viron avaruustoimintaa, etenkin Viron toimintaa Euroopan avaruusjärjestössä, International Astronautical Federationissa, EURISY-organisaatiossa sekä EUMETSAT-sääsatelliittiorganisaatiossa.
Viron avaruuspolitiikan määrittelee Viron elinkeino- ja viestintäministeriön avaruusneuvosto. Tarton observatorio vastaa avaruustieteestä ja kaukokartoituksesta. EU:n tutkimuksen puiteohjelman avaruusasiat koordinoi Archimedes-säätiö.
Vuodesta 2010 lähtien Viron parlamentilla on ollut avaruustutkimuksen tukiryhmä "Kosmose valdkonna toetusrühm", jonka puheenjohtaja on Anne Sulling.
Pirkko Vartiainen

Pirkko Vartiainen (s. 13. toukokuuta 1953 Vähäkyrö) on ollut Vaasan yliopiston sosiaali- ja terveyshallintotieteen professori vuodesta 2002 ja syksystä 2020 lähtien emeritaprofessori. Hän valmistui hallintotieteiden maisteriksi vuonna 1987, lisensiaatiksi vuonna 1992 ja tohtoriksi vuonna 1994 Vaasan yliopistosta.
Ennen nimittämistään sosiaali- ja terveyshallintotieteen professoriksi Vartiainen toimi määräaikaisena julkishallinnon apulaisprofessorina ja professorina Vaasan yliopistossa. Hän on työskennellyt Vaasan yliopistossa aiemmin myös assistenttina, tutkijana, suunnittelijana ja yliassistenttina. Hän on hallintotieteen dosentti Tampereen yliopistossa. 
Vartiainen johti Vaasan yliopistossa deliberatiivisen hyvinvointipolitiikan tutkimusryhmää. Vartiaisen erikoisalaa ovat hyvinvoinnin ja hyvinvointijärjestelmien kehittäminen, kansalaisten osallistumista edistävään deliberatiivisen demokratiaan liittyvät tutkimuskohteet, kuten kansalaisraadit, sekä kompleksisuuden johtamisen ja pirullisten ongelmien kysymykset.
Ian Murdock

Ian Ashley Murdock (28. huhtikuuta 1973 – 28. joulukuuta 2015) oli yhdysvaltalainen tietotekniikan asiantuntija ja avoimen lähdekoodin uranuurtaja. Hän perusti Linuxiin pohjautuvan Debian-käyttöjärjestelmän. Käyttöjärjestelmän nimi on yhdistelmä Ianin ja hänen silloisen vaimonsa Debran etunimistä.
Avoimen lähdekoodin kehitystyön lisäksi Murdock työskenteli IT-alalla. Hän oli muun muassa Sun Microsystemsillä vuodesta 2007, toimi myös Linux Foundationin teknologiajohtajana ja aloitti pari kuukautta ennen kuolemaansa Docker Inc:in palveluksessa.
Murdockin kuolinsyytä ei ole virallisesti vahvistettu, mutta itsemurhaa on epäilty hänen Twitter tililtään lähetettyjen viestien vuoksi.
Olof Hvidén-Watson

Olof Hvidén-Watson (s. 10. elokuuta 1982 Göteborg, Ruotsi) on ruotsalainen jalkapalloilija, pelipaikaltaan keskikenttäpelaaja. Hän edustaa thaimaalaista Bangkok FC:tä.
Hvidén-Watson on edustanut urallaan myös norjalaisia Odd Grenlandia ja Bodø/Glimtiä, suomalaista KTP:tä, ruotsalaista FC Trollhättania sekä thaimaalaisia Osotspa Saraburia ja Singhtarua FC:tä. Odd Grenlandissa hän pelasi 30 Norjan pääsarjan Tippeligaenin ottelua kausina 2006–2007 ja KTP:ssä 20 Suomen pääsarjan Veikkausliigan ottelua kaudella 2008.